Amb un escorcoll al pis que l'exalcalde de l'Ametlla de Mar, Andreu Martí, té al carrer Palamós d'aquest municipi han acabat les entrades i els registres previstos en l'operació de la Guàrdia Civil contra una suposada trama corrupta a l'entorn de la consultora Efial. El registre a l'habitatge i a un traster de Martí del mateix edifici s'ha iniciat a les 17.00 hores de la tarda i s'ha allargat diverses hores, fins entrada la nit, en part perquè la policia estatal ha trobat nombroses escriptures i documents que calia revisar. La Guàrdia Civil, fins i tot, ha comptat amb l'ajuda d'un gos ensinistrat en aquest escorcoll. Aquest dijous al matí, els detinguts passaran a disposició del jutge del Vendrell que instrueix el cas Tèrmyca. Finalment seran només vuit dels onze arrestats inicialment els que declararan davant del jutge. Tres persones han quedat en llibertat a l'esperar de ser cridats pel magistrat.  Durant aquest dimecres la Guàrdia Civil ha deixat en llibertat dos dels detinguts inicialment. Es tracta de Manuel Delgado, director general de CGI - empresa que va acabar absorbint Efial-, i Ramon Solé, membre de l'empresa constructora ACSA. La matinada de dimecres també es va deixar en llibertat l'empresari Carles Bock. Pròximament, tots tres poden ser citat pel jutge que investiga el cas.

Summary: Acaben els registres de l'operació Tèrmyca amb l'escorcoll del pis de l'exalcalde de l'Ametlla de Mar


La líder de Cs a Catalunya, Inés Arrimadas, ha carregat aquest divendres contra la proposta de resolució que es va aprovar dijous al Parlament reprovant el rei. "Són insults i humiliacions que no es permeten en cap altre país democràtic", s'ha queixat Arrimadas en declaracions als periodistes abans de participar en la manifestació per la unitat d'Espanya del 12 d'octubre a Barcelona. Arrimadas ha reclamat a Pedro Sánchez que convoqui eleccions i deixi de governar amb els que "ataquen" la monarquia. "Són els socis de Sánchez, els populistes i separatistes els que han reprovat el cap d'estat perquè saben amb això ataquen 47 milions d'espanyols, perquè saben que atacar el cap d'estat és atacar Espanya", ha lamentat. Al seu parer, és "indecent" que el govern espanyol estigui governant gràcies al suport de "populistes i separatistes que estan tot el dia treballant per trencar aquest país" mentre alhora decideixen els pressupostos i les polítiques de l'Estat. Sobre la manifestació del 12 d'octubre, ha remarcat que els últims anys s'ha fet "molt difícil" que els ciutadans puguin expressar-se amb llibertat a Catalunya, però alhora ha reconegut que "si alguna cosa bona s'ha pogut treure del procés és que aquella majoria silenciada va trencar l'espiral del silenci i va sortir al carrer i a les urnes" amb la victòria de Cs.  "Avui és un dia per celebrar el que ens uneix, per celebrar la llibertat, la solidaritat, la unió i la igualtat de 47 milions de persones", ha conclòs Arrimadas, que ha garantit que el seu partit seguirà defensant una Catalunya "per a tots els catalans, on es respecti el sentiment majoritari, que és el dels catalans que se senten catalans, espanyols i europeus".

Summary: Arrimadas sobre la reprovació del rei: "Són insults i humiliacions que no es permeten en cap altre país democràtic"


Galetes Camprodon, productora de Birba, preveu facturar aquest any 8,2 milions d'euros (MEUR), cosa que representa prop d'un 40% més que fa dos anys, quan van arribar als 5,9 MEUR. L'empresa, que té les instal·lacions al Ripollès, produeix un milió de galetes diàries i preveu tancar l'any amb 1.650 tones de producte elaborat amb ingredients naturals. La fàbrica actual, de més de 7.000 m², es va construir el 2008. Actualment té una plantilla de més d'una seixantena de treballadors i exporta a 23 països. Aquest dimecres ha rebut la visita del president de la Generalitat, Quim Torra, coincidint amb el 125è aniversari de la firma.

Summary: Birba de Camprodon preveu facturar 8,2 MEUR, un 40% més que el 2016, i superar les 1.600 tones de producció


L'economia catalana ha crescut més que l'espanyola el 2017 i ja representa el 19,2% de l'economia de tot l'Estat, segons la memòria econòmica realitzada pel Consell General de Cambres de Catalunya. La directora de l'estudi, Carme Poveda, ha assenyalat que aquesta xifra és la més alta des del 2000 i l'ha atribuït al pes que la indústria ha guanyat en l'economia. Segons Poveda, els sectors que estan liderant la recuperació econòmica són el de les TIC i el científic. Amb tot, ha alertat que la despesa en R+D a Catalunya està "molt lluny" de la d'altres països europeus. A més, també ha alertat de la creixent desigualtat social i de l'augment de la taxa de risc de pobresa en el treball.

Summary: L'economia catalana creix més que l'espanyola i representa el 19,2% del total de l'Estat, la xifra més alta des del 2000


L'Ajuntament de Solsona ha tancat els comptes municipals del 2016 amb un superàvit de 293.120 euros. Els números es portaran a aprovació al ple d'aquest divendres, on també es debatrà una modificació de crèdit per destinar 157.500 euros del romanent de tresoreria per a inversions. Les dades pressupostàries del 2016 posen de manifest que el romanent de tresoreria és de 2,8 MEUR. Amb tot, el regidor d'Hisenda, Ramon Xandri, ha explicat que el consistori "no pot disposar de la meitat d'aquest romanent per prudència financera". Xandri, però, ha explicat que estan treballant per disposar del 50% restant per a inversions financeres "sostenibles" de cara a l'exercici vinent. D'altra banda, el nivell d'endeutament del consistori se situa al 49,49%, tres punts inferior al de l'any anterior i per sota del sostre recomanat del 75%.  El ple municipal també votarà una modificació de crèdit per incorporar al pressupost 157.500 euros del romanent de tresoreria. Es volen destinar a l'obra del camí del cementiri (50.000 euros); millores al magatzem municipal (33.000); obres als equipaments esportius, entre les quals hi ha el condicionament d'un bar al pavelló municipal (26.000); adquisició de maquinària per a la secció de jardineria de la brigada (11.500); augment de la partida destinada a la conservació de la via pública i obres (amb 20.000 euros); augment de la partida per a la Festa Major (amb 9.000), i despeses per fer front a l'increment de la taxa de l’abocador comarcal (8.000).  En l'apartat econòmic, el ple d'aquest divendres també preveu donar llum verda a una altra modificació de crèdit per aplicar un increment de sous de l'1% d’acord amb la Llei de Pressupostos de l’Estat, i per finançar la compra de fons de la biblioteca amb una subvenció de la Generalitat de 10.000 euros.  Una moció de la CUP per reprovar les paraules del bisbe Novell D’altra banda, el ple d'aquest divendres votarà finalment la moció de la CUP per reprovar les paraules del bisbe Novell en què relacionava la homosexualitat amb la manca d'una figura paterna en els infants. La CUP va portar la proposta al ple del mes de maig, però la resta de grups –ERC, PSC i PDeCAT- van acordar ajornar la votació per disposar de més temps per acordar la posició interna de cada partit. Entre els punts de la moció hi havia el de deixar d'assistir als actes organitzats pel bisbat. Amb tot, el passat mes de juny l'Ajuntament de Solsona ja es va posicionar sobre la polèmica i va acordar que el consistori com a institució deixaria de participar a la processó del Corpus. Al ple d'aquest divendres es votarà la modificació del Reglament de protocol, honors i distincions de l'Ajuntament per fer efectiva aquesta decisió.

Summary: L'Ajuntament de Solsona tanca els comptes del 2016 amb un superàvit de 293.000 euros


L'agència de qualificació del deute Moody's afirma en un informe sobre Catalunya que el control que el govern espanyol exerceix sobre les finances del principat "garanteix" que l'administració catalana fa els pagaments quan toca. Cal recordar, en aquest sentit, que si bé el nou executiu encapçalat per Pedro Sánchez ha aixecat el control financer que s'exercia en virtut de l'article 155, encara resta la monitorització inherent al Fons de Liquiditat Autonòmica (FLA), al qual Catalunya està subscrit. Precisament, el vicepresident del Govern, Pere Aragonès, va recordar en el moment de l'anunci de l'aixecament del control del 155, que la monitorització vinculada al FLA només s'aplica a Catalunya, per la qual cosa va reclamar que també es retirés. Sobre aquest particular Moody's considera que el control estatal durarà encara "anys". L'entitat recorda que el FLA es va crear el 2012 per ajudar les regions a cobrir les necessitats de finançament. Moody's també subratlla que amb l'aixecament del 155 s'ha acabat el control previ de les despeses, però recorda que queda vigent l'examen a posteriori. I considera que aquest examen seguirà en tant que Catalunya "continuarà rebent liquiditat" de l'Estat a través del FLA. Les necessitats de finançament del Principat, segons Moody's, rondaran els 9.200 milions d'euros el 2018, i s'espera que ascendeixin a 8.400 el 2019. Les xifres inclouen el deute als proveïdors, els nivells de dèficit i els interessos de bons de deute a llarg termini i de crèdits bancaris. Catalunya ha rebut prop de 54.500 milions d'euros des de la posada en funcionament del Fons de Liquiditat Autonòmica el 2012. Moody's calcula que la xifra representava el 70% del deute català a finals del 2017.

Summary: Moody’s diu que el control financer del govern espanyol sobre Catalunya "garanteix" que fa els pagaments quan toca


El jurat popular ha considerat culpable per unanimitat l'exgerent de la Mancomunitat de la Vall del Tenes (Vallès Oriental) per haver-se apropiat de més de 523.000 euros en quatre anys mitjançant factures falses. Segons la fiscalia, l'acusació particular i ara els nou membres del jurat, Francisco D.R. va desviar els fons a comptes particulars, de la seva dona o el seu pare, i a empreses de la seva propietat a través de factures falses, inflades o duplicades per suposadament pagar serveis no prestats i hores extres que ell hauria fet en exercici del seu càrrec, que li donava plena disponibilitat dels comptes de l'entitat municipal que agrupa els ajuntaments de Bigues i Riells, Santa Eulàlia de Ronçana, Lliçà d'Amunt i Lliçà de Vall. Segons es considera demostrat, l'exgerent, nomenat a principis del 2007, va fer servir el seu càrrec per, amb l'excusa de pagar-se hores extres que feia, apropiar-se de diners mitjançant transferències a comptes personals, de la seva dona o el seu pare, i a empreses sota el seu control, com una dedicada a odontologia. També va fer factures falses a nom d'empreses que sí treballaven per la Mancomunitat, però en realitat es van pagar a comptes controlats per ell. L'acusat sempre ha negat els fets. Ara la magistrada que ha presidit el judici a l'Audiència de Barcelona haurà de redactar la sentència. La fiscalia i l'acusació han mantingut la petició de vuit anys de presó i 20 d'inhabilitació pels delictes de malversació de fons públics i falsedat documental, i s'han oposat a la suspensió de la pena, ja que l'acusat no ha tornat els diners. La defensa, en canvi, ha demanat una rebaixa de la pena i la seva suspensió. El jurat s'ha oposat a la concessió de l'indult.

Summary: El jurat considera culpable per unanimitat l'exgerent de la Mancomunitat de la Vall del Tenes per apropiar-se de 523.000 euros


L’alcaldessa defensa no haver anat a la recepció i acudir al sopar del Mobile i garanteix que el congrés continuarà a Barcelona ACN Barcelona.-L’alcaldessa de Barcelona, Ada Colau, ha explicat aquest dilluns, en una entrevista a El Món a Rac1, que poc abans del sopar dels organitzadors del Mobile World Congress va apropar-se al rei Felip VI per explicar-li els motius de la seva absència a la recepció del monarca feta la mateixa tarda de diumenge. Segons Colau, va aprofitar el moment per retreure-li el seu discurs del 3 d’octubre, la seva benedicció a les càrregues policials de l’1-O i la seva manca “d’empatia” amb la ciutadania catalana. “Li vaig que sabia que el que havia fer al besamans era inaudit, però que havia d’entendre que la situació és molt anòmala, que hi ha una situació molt difícil i que el seu discurs del dia 3 d’octubre es va percebre amb una manca d’empatia important. Les coses es poden fer de moltes maneres diferents i molts esperàvem un discurs el 3-O més conciliador”, ha detallat l’alcaldessa. Colau, que no ha volgut concretar massa la resposta del rei, ha explicat que el monarca va ser “molt educat” amb ella i li va dir que “el seu paper era defensar la Constitució. “Jo vaig dir que ho entenia, que no esperava altra cosa d’ell, però que es pot fer de maneres molt diferents”, ha conclòs. Ada Colau ha defensat no haver assistit a la recepció en protesta per  la situació “d’excepcionalitat” i, en canvi, sí acudir al sopar muntat per GSMA, els organitzadors del Mobile. Amb tot, ha explicat que l’esdeveniment al Palau de la Música no va ser un moment còmode. “No era una situació senzilla ni la més relaxada possible, però dins del que cap, del que podia anar, va anar bé”, ha explicat. A més, l’alcaldessa afirma que entén els que la critiquen per no absentar-se també del sopar, però defensa que no podia faltar. “Entenc que sempre hi haurà gent que voldrà més. Però jo no sóc una ciutadana, sóc alcaldessa, i és inconcebible que jo no vagi a un sopar que organitza un congrés del que som amfitrions i coorganitzadors. Si no anés al sopar els més s’alegrarien serien dels que després ens volen culpar de tots els mals”, ha comentat.  Pel que fa als incidents que es van produir a l’exterior del sopar i que van enfrontar manifestants amb la policia, Colau ha defensat que “a Barcelona tothom té dret a manifestar-se però hi ha qüestions d’ordre públic, que són cosa dels Mossos i on la Guàrdia Urbana només dona suport a les tasques, per garantir l’accés i la seguretat al sopar”, ha dit. Del que s’ha mostrat segura l’alcaldessa és que ni les protestes ni el conflicte institucional català posen en perill la continuïtat del Mobile a Barcelona. Segons Colau, que el congrés es mantingui en els propers anys a la capital de Catalunya “està garantit”. “Estan molt contents de com va tot, diuen que el nivell d’inscripcions s’ha disparat. Ells el que volen és que el congrés funcioni i es desenvolupi amb normalitat, no es posen en política. Ningú ha qüestionat la continuïtat a Barcelona i hi ha un conveni fins a 2023. I tampoc el govern de l’Estat”, ha sentenciat.

Summary: Colau assegura que va parlar amb Felip VI per retreure-li el discurs del 3-O i la seva “manca d’empatia”


El Tribunal Suprem ha condemnat l’exconseller de la Presidència i exportaveu del Govern, Jordi Turull, a dotze anys de presó i al mateix temps d’inhabilitació absoluta per un delicte de sedició en concurs amb un delicte de malversació. Segons el tribunal, Turull “va intervenir activament en l’actuació sediciosa concertada” i va participar en les diverses reunions que van definir l’estratègia a seguir. La sentència recorda que les campanyes publicitàries del referèndum depenien del Departament de Presidència que liderava i esmenta la petició d’ampliació del pressupost per un import de 3,43 MEUR per a la campanya ‘Civisme’, o l’anunci de les vies del tren. Els magistrats també assenyalen que la titularitat del domini web del referèndum també depenia de Presidència.  La sentència esmenta que el 29 de setembre del 2017 l’exconseller va comparèixer amb Junqueras i Romeva per presentar les urnes del referèndum i que l’1-O va ser ell mateix qui va anunciar el sistema de cens universal. També assenyalen que, com a president del grup parlamentari de Junts pel Sí, Turull va intervenir i participar activament en la creació i posada en marxa del Pacte Nacional pel Referèndum i en l’aprovació de la resolució que instava el Govern a convocar un referèndum.  El tribunal també assenyala que Turull va ser “especialment actiu” a les xarxes socials i que a través de Twitter va publicar opinions i missatges de suport “en els quals animava la ciutadania a mantenir la calma, la serenitat i el civisme, i a perseverar en la determinació independentista i que anessin a votar”. En concret, els magistrats recullen que l’1 d’Octubre va fer un parell de piulades on deia que “el Govern demana a la gent que vagi a votar de manera cívica i pacífica” o que “han hagut de tancar 319 col·legis. Fem una crida als que no hagin pogut votar perquè vagin a un on es pugui”.  La Sala justifica que Turull havia de preveure que si el Suprem havia considerat com un delicte de desobediència desatendre els requeriments del Constitucional, el fet d’incloure “la creació d’una legalitat paral·lela” i impulsar un “referèndum prohibit” mitjançant una mobilització ciutadana “tumultuària per rebutjar el compliment de les resolucions judicials” comportaria un delicte més greu.

Summary: El Suprem condemna Turull a 12 anys de presó i assenyala el seu departament com l’impulsor de les campanyes de l’1-O


Els Mossos d'Esquadra van detenir el 20 de gener dos menors, veïns de Badalona (Barcelonès), per colpejar i intentar robar a uns joves a l'estació de Blanes (Selva). Va passar cap a un quart de sis de la matinada quan uns agents de l'ARRO que feien tasques de vigilància a la zona van ser requerits per tres joves que els van explicar que estaven fugint de dues persones que havien intentat robar-los les pertinences. Els nois estaven esperant un tren quan els agressors els van abordar per l'esquena colpejant-los i exigint-los els telèfons mòbils i la cartera. Entre cops i empentes, van aconseguir fugir. Els agents van fer una recerca per la zona i, gràcies a la descripció de les víctimes, els van localitzar a les rodalies de l'estació. Els Mossos els van detenir com a presumptes autors d'un delicte de robatori amb violència en grau de temptativa. Els arrestats van ser lliurats als seus tutors legals i van quedar citats per presentar-se davant de la Fiscalia de Menors.

Summary: Detinguts dos menors per colpejar i intentar robar a uns joves a l'estació de tren de Blanes


Torrent s'obre a "parlar de tot" en el tràmit parlamentari dels pressupostos, incloent fiscalitat ACN Barcelona.-Junts pel Sí negocia en paral·lel amb la CUP i amb Catalunya Sí que es Pot però no aprovarà resolucions contradictòries sobre el referèndum en el Debat de Política General que comença dimecres. El portaveu adjunt de JxSí al Parlament, Roger Torrent, ha explicat que estan treballant amb els anticapitalistes en una proposta conjunta per visualitzar la recuperació de la majoria dels 72 diputats independentistes. En el cas dels comuns, però, els contactes podrien servir perquè el grup majoritari avalés el seu text. Pel que fa a les peticions de la CUP sobre fiscalitat, Torrent s'ha remès al tràmit parlamentari dels pressupostos, i ha dit que en aquell moment es podrà "parlar de tot", també d'ingressos i de despeses. "El que volem que quedi com a conclusió del debat és allò que va dir el president: referèndum o referèndum", ha explicat Torrent en roda de premsa al Parlament, on ha defensat que és "compatible" una negociació amb CSQP sobre la primera part d'aquest referèndum, el que és pactat, amb la proposta de resolució conjunta que presentaran amb la CUP. "Hi ha qui només comparteix una part del referèndum, altres els dos. Nosaltres només aprovarem resolucions que no entrin en contradicció", ha indicat. Torrent no ha volgut concretar si la resolució que treballen amb la CUP inclourà detalls sobre el referèndum, com per exemple la data. S'ha limitat a dir que aprovaran tot allò que "ajudi a executar el full de ruta i que en cap cas sigui un entrebanc". S'ha mostrat convençut que arribaran a un acord, i ha assegurat que hi ha "bona predisposició" per part de les dues bandes.  Les resolucions de JxSí es dividiran en tres àmbits diferenciats: polítiques socials, incompliments de l'Estat i full de ruta. En el primer àmbit, reclamaran al Govern entre altres qüestions que executi el pla de xoc social, que faci un nou decret sobre beques menjador i de transport per eixamplar el contingut de gent que es pot beneficiar, que revisi el catàleg de serveis socials i que faci tot el possible perquè el grau de cobertura de la renda mínima d'inserció s'equipari al del 2011.  En el segon capítol, el grup majoritari reclamarà a l'executiu que "faci tot el possible per recuperar els impostos suspesos pel TC i que es puguin recuperar en el marc de l'aprovació dels pressupostos i de la llei d'acompanyament.  Pel que fa al full de ruta, i al marge de la negociació amb la CUP, JxSí apostarà per la creació d'un cos propi d'inspectors d'educació, pel desplegament de l'Agència Tributària, per continuar ampliant la representació a l'exterior i per crear l'Agència de Protecció Social, entre d'altres estructures d'estat. Sobre els canvis en política fiscal que reclama la CUP, Torrent ha insistit que les qüestions de fiscalitat s'han de debatre en el marc del debat de pressupostos, "on es podrà parlar de tot".

Summary: JxSí negocia en paral·lel amb la CUP i amb CSQP però no aprovarà resolucions contradictòries sobre el referèndum


L'Aeroport de Reus està completament buit i les pantalles on s'anuncien vols, apagades. Fa setmanes que no hi ha operativa comercial. Malgrat que Aena, que gestiona l'aeroport reusenc, manté la instal·lació a disposició de les aerolínies que puguin operar, totes han anant cancel·lant els seus vols. Això afecta de ple un territori molt estacional que depèn de la temporada alta d'estiu -de març a octubre. Del milió de passatgers que rep la instal·lació, un 98% es concentra en aquests mesos. L'aeroport perdrà enguany molts passatgers. Les companyies de baix cost Jet2.com i Tui ja venen bitllets per l'any que ve. Els hotelers no volen donar la temporada per perduda. "Ni que sigui per salvar els mobles", diu Xavier Guardià, portaveu de la FEHT.

Summary: L'Aeroport de Reus sense moviment: el coronavirus estronca la temporada alta


El primer secretari del PSC i aspirant a revalidar el càrrec, Miquel Iceta, ha revelat que aquest dilluns al vespre va mantenir una conversa telefònica “molt cordial” amb el president de la gestora del PSOE, Javier Fernández, en què li va transmetre el ‘no’ del PSC a la investidura de Rajoy i l’aposta per consultar a la militància del PSOE en cas que es canviï de posicionament. Malgrat tot, Iceta ha afirmat que no veu aquesta possibilitat i que no contempla que el PSOE ajudi Mariano Rajoy a seguir governant. En roda de premsa des de Tarragona, Iceta ha replicat Javier Fernández, qui aquest mateix dimarts ha opinat que seria pitjor un govern en majoria del PP que un en minoria, que si tots els socialistes estan d’acord que un govern popular és “una mala notícia” convindria que no es contribuís “ni per activa ni per passiva” a donar-li continuïtat. Miquel Iceta ha explicat que Fernández el va trucar enmig d’un debat amb Núria Parlon a Barcelona i que, al vespre, li va tornar la trucada. El primer secretari del PSC ha explicat que va informar el president de la gestora que el posicionament formal dels socialistes catalans li traslladaria una comissió formada per Balmón, Escarp, Ros i Marín i nomenada per l’executiva, atès que tant ell com Parlon tenen suspeses les seves funcions orgàniques amb motiu del procés de primàries.  Malgrat tot, Iceta ha explicat que li va apuntar la posició “ja coneguda” que defensa el PSC: la idea que no s’ha de donar suport al PP, lamentar que no hi hagi un lideratge clar al PSOE i que si s’ha de fer algun canvi en la posició de socialistes espanyols es faci mitjançant una consulta a la militància. “Va ser una conversa molt cordial, en què li vaig apuntar aquestes coses, però li vaig dir que s’haurien de formalitzar de la manera que la direcció executiva del PSC va decidir dilluns”, ha aclarit. Després que Fernández hagi opinat aquest dimarts que un govern amb majoria del PP seria pitjor que un govern en minoria dels populars, Iceta s’ha refermat en la posició de no investir Rajoy. “Estem tots els socialistes d’acord en què un govern del PP és una mala notícia i, si ho és, convindria que nosaltres no en forméssim part, que no haguéssim contribuït ni per activa ni per passiva a la continuïtat d’un govern que per a tots és una mala notícia”, ha reblat el dirigent del PSC. Miquel Iceta ha subratllat que, fins al moment, no ha vist cap intent de canviar la postura de no investir novament Rajoy com a president del govern espanyol. En aquest sentit, ha citat al secretari d’organització del PSOE andalús, Juan Cornejo, qui ha reivindicat la vigència de la resolució del comitè federal que nega el vot a la investidura de Rajoy.  L’actual primer secretari del PSC ha insistit que si la gestora opta per canviar de parer caldrà l’aval de tota la militància del PSOE. “Respecto molt totes les opinions, que es puguin expressar en llibertat, però cal recordar que el mecanisme de presa de decisió és el que és”, ha afirmat. Iceta ha afegit que no s’imagina al PSOE ajudant Rajoy a seguir governant. “No veig aquesta possibilitat”, ha sentenciat.   Sobre les primàries: “Voldria guanyar, i guanyar bé” Preguntat sobre el procés de primàries al PSC, Iceta ha constatat que els més de 7.000 avals recollits per la seva candidatura i per la de Núria Parlon “hi ha ganes de debatre i de participar”. El candidat a revalidar el càrrec ha cridat a assolir una participació “molt i molt alta” el 15 d’octubre i ha admès que el seu desig seria “guanyar i guanyar bé, i fer-ho de la forma més clara, més transparent i més positiva possible”.  Iceta ha reivindicat que els socialistes catalans demostraran que “és possible fer un procés competitiu de primàries que, lluny de dividir, uneixi; que  lluny de desanimar, impulsi, i que lluny de donar espectacles públics de divisió, doni mostres públiques de cohesió, unitat i empenta”.

Summary: Iceta trasllada a Fernández el ‘no’ del PSC a Rajoy i l’aposta per una consulta a la militància


El coordinador general del PPC, Xavier García Albiol, ha explicat que donarà suport a la campanya de Societat Civil Catalana (SCC) per combatre la imatge "virtual" que estan donant els independentistes i per això entregarà una petició per reunir-se amb el president de l'Assemblea Parlamentària del Consell d'Europa (CE). El popular ha explicat que aprofitarà el seu viatge a Estrasburg per entregar aquesta petició per fer front al "despropòsit" d'imatge de país "gairebé oprimit" que segons ell volen donar els independentistes a l'exterior. El president de SCC, Rafael Arenas, ha dit que aquesta campanya ha de servir per denunciar els "dèficits democràtics" que viu el país, entre els que ha situat els problemes que segons ells pateixen les famílies que demanen l'ensenyament en castellà. Albiol ha confirmat també que una delegació del PPC participarà en l'acte de SCC del 12 d'octubre. Albiol ha explicat que donaran suport a la iniciativa de SCC perquè estan "plenament identificats amb la denúncia dels dèficits democràtics amb motiu del procés separatista"· "Hem acordat utilitzar els mateixos instruments que estan utilitzant els separatistes. Si ells no tenen cap tipus de complex en vendre una realitat virtual a les institucions internacionals, nosaltres que defensem el model de convivència d'una societat que no vol conflicte ni fractura, ha arribat el moment que fem el mateix", ha declarat.  El popular tenia previst un viatge aquesta setmana per participar a Estrasburg a l'Assemblea Parlamentària del Consell d'Europa i aprofitarà aquest desplaçament per demanar una reunió formal per part de SCC, ells i la resta de partits que s'hi vulguin sumar. L'objectiu és "traslladar la visió" dels que estan patint "assetjament polític per part dels independentistes" i que s'escolti la seva veu fora de Catalunya.  Albiol ha puntualitzat que no es tracta d'una campanya del PPC sinó que el que faran és acompanyar SCC i fer les gestions perquè la trobada es pugui celebrar.  Per part de SCC, el seu president ha agraït el suport del PPC i ha explicat que ja van rebre també el suport de C's la setmana passada. La seva intenció és sumar el màxim de partits possible i per això té prevista una trobada amb el primer secretari del PSC, Miquel Iceta, la propera setmana.  Arenas ha dit que volen aconseguir un "compromís" dels partits polítics per tal d'afrontar el "desafiament secessionista", entre els que ha situat la les "ingerències" del Govern, la "pèrdua de qualitat democràtica" i la "manca de pluralitat als mitjans". Amb la reunió amb el president de l'Assemblea Parlamentària del CE, SCC vol "que es prengui consciència de la gravetat de la situació".  El PPC participarà en l'acte de SCC D'altra banda, Albiol ha confirmat que una delegació del PPC participarà en l'acte que SCC ha organitzat el 12 d'octubre a la tarda. Ha explicat que precisament no hi anirà ell perquè viatge a Estrasburg. Sobre el 12 d'octubre, ha considerat també una "provocació" que l'Ajuntament de Badalona hagi anunciat que no farà festa i ha situat aquesta actuació en la "voluntat d'anar eliminant tots els símbols que relacionen Catalunya amb la resta d'Espanya". Albiol ha negat que no hi hagi arrelament del Dia de la Hispanitat a Badalona i ha dit que, per contra, qui no compta amb aquest arrelament és l'actual alcaldessa, Dolors Sabater, "que ho és gràcies al vot dels socialistes en un despatx". En aquest sentit, s'ha preguntat "quan reaccionarà" el PSC i deixarà de donar suport a partits "que treballen per allunyar Catalunya de la realitat de la resta d'Espanya".

Summary: Albiol farà de mitjancer perquè SCC es reuneixi amb el Consell d'Europa per contrarestar la imatge "virtual" de l'independentisme


Vic acull des d'aquest dijous la primera edició de l'Off Modo, el festival de internacional de moda independent, que durant tres dies convertirà la capital d'Osona en un aparador per apropar la moda al carrer, i en un gran escenari de desfilades, tallers, exposicions, debats i taules rodones. Els impulsors de la iniciativa són el Vic Fashion Institute, juntament amb el director creatiu Vicenç Mustarós i la dissenyadora Txell Balmes. El festival ha hagut de reduir el format degut a la pandèmia del coronavirus i totes les activitats tindran lloc al recinte firal El Sucre. L'objectiu, segons detallen els organitzadors, és potenciar el vincle entre la indústria i la cultura i, sobretot, apropar la moda al públic en general. Vicenç Mustarós i Txell Balmes han deixat clar que l'Off Modo no és una 'fashion week', sinó  un festival de moda on l'important és presentar els creadors i els seus dissenys. Segons ha explicat Balmes durant la inauguració que ha tingut lloc aquest dijous a la tarda, "volem defensar que la moda és cultura i acostar-la al carrer, obrir-la al públic". L'objectiu del nou festival és potenciar la cultura de la moda i vincular-la al camp de les indústries culturals; apropar la moda al públic del carrer; i oferir una alternativa de qualitat en la promoció de l'univers de la moda. Les accions del festival s'emmarquen en tres grans eixos: la promoció de les col·leccions dels dissenyadors, crear un espai de venda col·lectiu i unir esforços amb les activitats promogudes per diferents entitats de la zona.    Un canvi de consciència Durant la presentació, Mustarós ha destacat la importància de generar "consciencia" perquè la ciutadania valori "la moda d’autor". "Diuen que no genera negoci, ni llocs de treball, i no hi estic gens d'acord", ha subratllat, tot insistint en la importància d'apostar pels dissenyadors potents".  "A països com França i Itàlia ho saben i ho fan", ha afegit. A més, ha dit que el país no es pot permetre que "segueixi desapareixent el talent".    El festival ha arrencat aquest dijous a la tarda amb la inauguració oficial i s'allargarà fins dissabte. Algunes de les desfilades que es podran veure seran les de Naijat Harb, Mesnikovich, Elena Domenech, Carmen Osaba, Jordi Rafart, Alba Ciordia i Bunnywild. A més, també se celebraran ponències com la que imparteix aquest dijous la periodista Patrycia Centeno sota el títol 'Política i moda, la imatge del poder'. A banda de les desfilades, el recinte d'El Sucre també acull exposicions permanents de fotògrafs i artistes, una sala dedicada a projectes audiovisuals, així com també actuacions de DJs.   En l'edició d'aquest any, i degut a la situació actual pel covid-19, se centrarà tot el contingut en un sol espai, la qual cosa permetrà mantenir i complir amb totes les mesures de seguretat que la situació requereix, sense renunciar a utilitzar puntualment algun espai públic.   El passat mes de juliol de 2019 es va dur a terme l'edició zero del festival de moda independent. Aquella edició es va concebre com una "prova pilot" amb l'objectiu d'acabar forjant un festival amb projecció internacional. L'edició zero es va celebrar només en una tarda amb  un total de cinc desfilades de dissenyadors independents.

Summary: Arrenca el festival Off Modo de Vic amb l'objectiu d'apropar la moda independent al gran públic


Dos socis del centre excursionista de Maçanet de Cabrenys (Alt Empordà) han gravat per primer cop un os rentador a Catalunya. L'enregistrament es va fer el 22 de juliol passat a través d'una càmera nocturna (un sistema que es coneix com a fotoparament). Tot i que ja s'havia detectat la presència d'ossos rentadors en altres llocs del país, aquesta és la primera vegada que se'n té constància gràfica. L'espècie, originària d'Amèrica, pot arribar a ser agressiva –fins i tot, transmetre la ràbia- i suposa una amenaça per a la fauna autòctona. Els dos excursionistes, Lluís Genover i Xavier Turró, ja han alertat el Departament de Territori perquè intenti capturar l'exemplar. Es creu que algú el tenia com a mascota i que el va abandonar a bosc. Els dos socis del Centre Excursionista Maçanetenc, de tant en tant, situen càmeres en diferents indrets boscosos amb l'objectiu de gravar la fauna autòctona de l'Empordà. Per a ells, asseguren, és un 'hobby'. Fan servir la tècnica del fototrampeig: escullen la localització (pensant en quin tipus d'animals volen enregistrar) i hi deixen la càmera un parell de nits. L'aparell té uns sensors que, quan detecten el moviment, graven durant una estona determinada. Ara fa una setmana, van situar una càmera en un bosc situat al sud-oest del poble. És un lloc amb castanyers, a prop d'un curs d'aigua i que, com concreta Genover, "té un sotabosc bastant ric". La intenció inicial era gravar-hi guilles o senglars. Però la sorpresa va arribar quan van recollir la càmera. Havien enregistrat un os rentador, un animal originari de l'Amèrica del Nord i Central, i que està catalogat com a espècie invasora. "D'entrada, ens vam pensar que era un teixó; però després, quan vam visionar les imatges a l'ordinador, ens vam adonar que no era una espècie característica de la zona, i vam descobrir que era un os rentador", explica Genover. Es creu que algú que tenia l'animal com a mascota va decidir abandonar-lo. "És la hipòtesi més plausible; o això, o bé es va escapar", concreta l'excursionista. Turró també explica que, tot i que l'os rentador no és massa adequat per tenir-lo a casa (perquè és molt mogut i pot arribar a ser agressiu), l'espècie també suposa una amenaça per a la fauna autòctona. "És molt depredador: pot afectar greument les poblacions de cranc de riu o d'espècies d'ocells, perquè se'n menja els ous", diu Turró. A més, competeix amb altres animals autòctons –com la guineu o la llúdriga- per l'aliment i també transmet paràsits. De fet, Turró concreta que pot arribar a transmetre la ràbia als humans. Alerta al Departament Lluís Genover concreta que, tot i que constaven cites d'ossos rentadors a Catalunya (el 2017 a l'Alt Penedès, i el 2018 a l'Alt Camp, per exemple) aquest és el primer cop que se n'ha gravat un exemplar. Els dos socis del centre excursionista ja han alertat el Departament de Territori al voltant de la troballa, com correspon en el cas de les espècies invasores. En concret, han parlat amb el Centre de Recuperació de Fauna dels Aiguamolls de l'Empordà. "Ara, el que faran és mirar de capturar l'animal", explica Turró. De moment, i com ja han fet altres gravacions, han difós l'enregistrament per xarxes socials.  La seva idea, però, és aprofitar totes les gravacions que han fet fins ara i fer-ne una projecció pública a finals d'agost. "La nostra idea és donar a conèixer a la gent de Maçanet de Cabrenys quina és la fauna que hi ha als boscos del municipi; sobretot, perquè moltes espècies es mouen de nit, i és a través d'aquestes càmeres quan se les pot veure", conclou Xavier Turró.

Summary: Graven per primer cop un os rentador a Catalunya en un bosc de Maçanet de Cabrenys


Les 5 mobilitzacions que l'ANC i Òmnium Cultural han projectat per la Diada fugiran de les tramitacions parlamentàries a curt termini. El president de l'ANC, Jordi Sánchez, ha explicat aquest divendres que ni la qüestió de confiança ni els pressupostos seran protagonistes diumenge que ve. Les manifestacions se centraran en el projecte col·lectiu cap a l'estat propi i les entitats ja demanen que no es demori la concreció del nou full de ruta cap a la independència. Sánchez ha reclamat que abans de l'11 de novembre la gent conegui quins són els plans del Govern i la majoria parlamentària. "Demanem concreció en un termini breu. Que sapiguem quins són els passos que toca fer. El que no podem fer és malbaratar la il·lusió de la gent. La ciutadania ha de saber quines són les fites a treballar els propers mesos", ha indicat durant la roda de premsa a la seu d'Òmnium. Fins aquest divendres 340.000 persones s'han registrat en algun dels 44 trams en què s'han dividit les manifestacions.  El 10 de setembre del 2015 les inscripcions per a la manifestació de l'endemà a l'Avinguda Meridiana de Barcelona es van tancar en 450.000. Sánchez ha reconegut que el ritme ha estat sempre inferior enguany i ha apuntat com una possible justificació el fet que moltes persones interpretin que no cal registrar-se, ja que no hauran de desplaçar-se com l'any passat. Els presidents de l'ANC i Òmnium han fet, però, una nova crida perquè tothom es registri per facilitar la logística dels diferents esdeveniments. En tot cas, han subratllat que el nombre inferior d'inscripcions no té perquè provocar una afluència menor de persones a les mobilitzacions. L'objectiu de les entitats sobiranistes és apropar-se als 400.000 inscrits abans que dissabte al vespre es tanquin les inscripcions. Tant Sánchez com Cuixart preveuen una Diada "històrica" amb mobilitzacions massives a les cinc ciutats escollides per acollir les manifestacions sobiranistes. "Totes les ciutats estaran plenes", ha garantit Sánchez, que ha subratllat que ja no hi ha cap tram que preocupi als organitzadors.  El president d'Òmnium ha fet una nova crida a la ciutadania perquè es manifesti en favor de la "democràcia" i "la defensa de les institucions". Segons Cuixart, la Diada d'enguany serà "festiva però reivindicativa" i els manifestants reivindicaran la creació d'una República Catalana que faci sortir Catalunya de "l'atzucac" actual. "El que sortirem a explicitar diumenge va molt mes enllà d'una qüestió de confiança, i fins i tot d'uns pressupostos", ha remarcar Sánchez. El que demanem als nostres representants, també als del món local, és que facin una proposta perquè ha arribat el moment de culminar el procés", ha subratllat. La data de l'11 de novembre l'ha marcat pensant que d'aquí a dos mesos ja hauran passat els debats sobre la qüestió de confiança i, potser, el de pressupostos. Dos debats que l'ANC i Òmnium no volen que es barregin amb la culminació del full de ruta. 207.000 persones registrades als trams de Barcelona, 42.000 a Salt, 34.000 a Tarragona, 30.000 a Lleida i 28.0000 a Berga –amb les inscripcions tancades des de fa dies- són, segons els organitzadors, un bon símptoma perquè a Catalunya es tornin a veure les imatges dels darrers Onzes de Setembre. El manifest de les entitats sobiranistes el llegiran personalitats d'àmbits diversos: a Lleida serà l'actiu Maria Barbal; a Tarragona el portaveu de la plataforma en Defensa de l'Ebre, Manolo Tomás; a Salt el cantant Gerard Quintana; a Berga l'esportista Núria Picas; i a Barcelona, el director de cinema Pere Portabella. La presència de Portabella enllaça, a més, la celebració de la Diada del 2016 amb la del 1976 a Sant Boi de Llobregat. Ara fa quaranta anys, Portabella va coordinar en nom de l'Assemblea de Catalunya aquella primera Diada del post-franquisme. Com també va passar ara fa quaranta anys, la Coral Sant Jordi serà l'encarregada d'interpretar el Cant dels Segadors.

Summary: L'ANC reclama als partits sobiranistes que concretin el nou full de ruta abans de l'11 de novembre


El Tribunal Superior de Justícia d'Aragó (TSJA) ha declarat nul el judici amb jurat popular de l'Audiència de Saragossa contra Rodrigo Lanza, un antisistema que havia viscut a Barcelona, per matar un home que duia tirants amb la bandera espanyola el desembre del 2017 en sortir d'un bar de la capital aragonesa. Segons els magistrats, el veredicte tenia "falta de motivació", i per això la causa  serà retornada a l'audiència perquè es torni a jutjat amb un tribunal diferent. Lanza havia estat condemnat a cinc anys de presó tot i al·legar que havia actuat en legítima defensa", i ja havia passat nou anys a presó pel cas '4-F'. En la sentència feta pública aquest dimarts, els magistrats argumenten que la falta de motivació que les acusacions van al·legar en el recurs presentat suposa una vulneració del dret fonamental de la tutela judicial efectiva i "impedeix a les parts i a aquesta sala conèixer el procés lògic-jurídic que ha conduït a la decisió, contrastar la raonabilitat de la sentència i controlar l’aplicació del dret". Els magistrats recorden que “existeix un veritable deure de motivació del veredicte pels jurats que exigeix que en l’acta de la votació es recullin tant els elements de convicció presos en consideració com una succinta explicació de les raons per les quals han declarat o rebutjat declarar determinats fets com a provats". Afegeixen en la seva argumentació que “la llei vol que el jurat digui quina informació es considera de valor probatori i per què”. Així, sostenen que “és necessari no sols esmentar els mitjans de prova sinó també explicar per què s’accepten unes declaracions o perícies i es rebutgen unes altres, i per què s’atribueix major credibilitat a unes proves que a unes altres”. En aquest sentit, i malgrat la complexitat del cas, en existir proves pericials mèdiques contraposades, fonamentals per acreditar fets tan importants com la lesió que va causar la mort a la víctima i la concurrència del dol de matar o solament de lesionar, l’acta del veredicte "no recull els elements de convicció tinguts en consideració i es limita a citar i assenyalar, únicament, les fonts de prova, sense raonar o explicar, ni tan sols esquemàticament i succintament per què s’ha inclinat per l’una o l’altra pericial, afegeix la sentència. En la seva opinió, assenyalen també que “el dèficit més important en la motivació del veredicte és la falta d’explicació de les raons per les quals es considera que només va existir dol de lesionar i no dol de matar, de manera que la mort causada es va produir per imprudència”. D’aquesta manera, estimen els recursos de la fiscalia, l’acusació particular i l’acusació popular, exercida pel partit ultradretà Vox, que inicialment havien demanat una pena per assassinat i després del veredicte van demanar 12 anys de presó per homicidi imprudent. Després del veredicte, la defensa va demanar un any de presó manifestant que va actuar en legítima defensa i “pel profund temor a perdre la vida”. La sentència no es pot recórrer. L'Audiència de Saragossa el va condemnar per un delicte de lesions doloses amb traïdoria en concurs ideal amb un homicidi imprudent. A més, va establir l'atenuant d'arravatament i l'agreujant d'haver comès el delicte per discriminació ideològica. El tribunal també va condemnar Lanza a indemnitzar els familiars de la víctima amb 200.000 euros i al servei aragonès de salut amb 5.620 euros. Segons el tribunal, el delicte de lesions tenia l'agreujant de traïdoria perquè l'acusat es va abalançar per sorpresa sobre la víctima per l'esquena i li va donar un cop sec al cap sense que es pogués defensar. En canvi, no hi veu acarnissament. Pel que fa a l'agreujant per motius ideològics, el tribunal considera que l'acusat "va actuar amb l'exclusiva finalitat de vindicar la seva ideologia, al marge de qualsevol consideració personal" i que va ser la ideologia la que va moure l'acusat a executar la seva acció amb la víctima per la seva estètica i simbologia. Pel 'cas 4-F', del 2006, Lanza, conegut membre de col·lectius antisistema, va passar 9 anys a la presó per haver deixat tetraplègic d'un cop de roc a un agent de la Guàrdia Urbana de Barcelona.

Summary: Ordenen repetir el judici a Rodrigo Lanza per la mort d'un home amb tirants de la bandera espanyola


Les ciutats de l'entorn del riu Besòs –Barcelona, Badalona, Santa Coloma de Gramenet, Sant Adrià de Besòs i Montcada i Reixac– han encetat una nova etapa d'aliança per convertir aquest territori en la gran aposta de transformació metropolitana dels pròxims anys. Els objectius són ambiciosos i, de la mateixa manera que el Llobregat representa un dels principals espais de centralitat territorial, els Ajuntaments de l'Eix Besòs reivindiquen ara el moment de les ciutats del nord de Barcelona. "Ara és el moment del Besòs, per fer front a situacions urgents de desigualtat i injustícia, i com a nova centralitat metropolitana i territori d'oportunitats", ha explicat l'alcaldessa de Barcelona, Ada Colau.

Summary: Les ciutats de l'Eix Besòs es conjuren per impulsar un nou espai de centralitat metropolitana com es va fer al Llobregat


Ciutadans ha confirmat que presentarà "properament" una proposició de llei al Parlament per "garantir que a les escoles hi hagi tres llengües vehiculars". La diputada de Cs Sònia Sierra ha afirmat que aquesta llei permetrà que "tots els alumnes tinguin les mateixes oportunitats" i puguin estudiar en tres llengües "com passa a les escoles privades", i ha titllat la situació actual "d'injusta i discriminatòria". En aquest sentit, Sierra ha acusat el departament d'Ensenyament de "mentir i ocultar informació" en referència a la demanda de Ciutadans d'obtenir els projectes lingüístics de centre, que Ensenyament va respondre amb un emplaçament a mirar-ho a les webs de cada escola. "Què amaguen? O no saben què passa a les escoles o no ens ho volen dir", ha criticat Sierra.

Summary: Cs presentarà una proposició de llei al Parlament per "garantir que a les escoles hi hagi tres llengües vehiculars"


La Confederació Hidrogràfica de l'Ebre (CHE) no preveu canvis a curt termini en el cabal que desembassa el sistema de pantans del tram final del riu, que es manté per sobre dels 1.800 metres cúbics per segon (m3/s), fregant el límit de desbordament en àrees urbanes com el municipi de Miravet després d'inundar alguns camps de conreu i equipaments pròxims al riu en zones baixes. Un alliberament d'aigua que, previsiblement, continuarà amb aquests mateixos volums -aforaments a Ascó de 1.843 m3/s i Tortosa 1.904- durant els pròxims dies. Amb el pantà de Mequinensa pràcticament ple (99,85%) i unes aportacions al sistema que aquest dijous encara se situen en els 1.900 m3/s –uns 300 m3/s menys que el dia abans-, fonts de l'organisme destaquen que la punta màxima de l'avinguda ja ha passat. Malgrat això, adverteixen que, un cop s'estabilitzin les aportacions del riu Ebre, s'incrementaran les del Segre i el Cinca.  Durant aquest episodi de crescuda, els embassaments d'aquests dos afluents han estat pràcticament tancats per evitar aportacions addicionals al tram final de l'Ebre i ara han recuperar la seva capacitat de resguard.

Summary: Mequinensa arriba gairebé al ple total mentre continuen els elevats desembassaments al tram final de l'Ebre


L'empresa Alas Estaciones de Servicio preveu construir una àrea de servei al sector Tàpies II del terme municipal de Vandellòs i l'Hospitalet de l'Infant (Baix Camp). L'àrea comptarà amb benzinera, botiga, zona de restauració, pàrquing vigilat 24 hores per a transport pesat i zona per a autocaravanes. L'Institut Català del Sòl, l'INCASÒL, ha venut a Alas la parcel·la número 1 del sector industrial, una superfície de 29.866,53 metres quadrats, per un preu de venda d'1.403.726,91 euros. La inversió del projecte es de gairebé 4 milions d'euros amb la previsió de crear 25 nous llocs de treball. Les obres acabaran a final del 2018 o el principi del 2019. El sector Tàpies II està situat al nord-oest de la carretera C-44, entre l'autopista AP-7 i l'autovia A-7.

Summary: Alas Estaciones de Servicio construirà una nova àrea de servei al sector Tàpies II de l'Hospitalet de l'Infant


El coordinador general del Partit Popular, Fernando Martínez-Maíllo, ha demanat aquest dilluns al president de la Generalitat que sigui “valent” i que vagi al Congrés a exposar els seus plantejaments “sense condicions”. El dirigent popular ha emplaçat Puigdemont a plantejar “per escrit” una proposta de debat i ha dit que no ha de "tenir por" de votar-la al Congrés dels Diputats.  Martínez-Maíllo també s’ha referit a la reunió del Pacte Nacional pel Referèndum que podria servir per posar sobre la taula la pregunta i la data de la consulta: “No sabem quina serà la pregunta, però ells sí saben quina serà la resposta perquè la hem expressant per activa i per passiva durant molt de temps”.  (En aquesta actualització s'ha afegit que el dirigent popular ha emplaçat Puigdemont a plantejar “per escrit” una proposta de debat i ha dit que no ha de "tenir por" de votar-la al Congrés dels Diputats) El coordinador general del PP, Fernando Martínez Maíllo, ha fet aquestes manifestacions en roda de premsa  a la seu del Partit Popular després de la reunió de la direcció de la formació. Maíllo ha considerat quan algú està disposat a anar al parlament és important “no establir condicions” i ha assegurat que als populars els agradaria que el president català els fes arribar “per escrit la proposta que ha fet en veu alta” perquè “aquesta és la millor manera de poder definir-se. Així mateix, el dirigent popular ha emplaçat Carles Puigdemont a sotmetre la seva proposta a la votació del Congrés, tot assegurant que “si tant parla de democràcia, no hauria de tenir por que es voti”. En aquest sentit, Martínez-Maíllo ha insistit que és al parlament "on s’ha de votar”.   Durant la seva compareixença davant els mitjans, també ha assegurat que Puigdemont ha rebut “el no al referèndum” en “moltes llengües i idiomes” i des de “moltes institucions europees com el Consell d’Europa”. “Els hi diem als espanyols que la resposta del govern d’Espanya és que no hi haurà referèndum a Catalunya i l’Estat té prou mecanismes per garantir-ho”, ha sentenciat.  Finalment, el coordinador general del PP ha insistit en demanar al president català que accepti la invitació de Rajoy per anar a les corts espanyoles: “No passa res, es pot anar a debatre al parlament espanyol, a parlar i a exposar el seu pla, que és perfectament legítim que el plantegi en seu parlamentària i també li demanem que escolti a la seu de la sobirania nacional”. Segons Maíllo, “és bo, sa i democràtic que Puigdemont vagi a debatre al Congrés dels Diputats”.

Summary: ACTUALIZACIÓ:El PP demana a Puigdemont que sigui "valent" i  exposi el seu plantejament al Congrés “sense condicions”


El president de la Plataforma per a la Dignificació del Pla de l'Aigua de Lleida, Josep Maria Muñoz, ha denunciat haver estat víctima d'una agressió per part d'un membre d'una de les famílies "conflictives" que s'han instal·lat al centre històric en l'últim any. Segons ha explicat la Plataforma, els fets han passat aquest diumenge al migdia a la plaça dels Gramàtics quan el fill menor d'edat d'una d'aquestes famílies ha llençat un objecte que ha anat a parar a la terrassa del bar que regenta Muñoz. Després de recriminar-li l'acció, el pare del menor ha començat a proferir-li insults i amenaces fins que en un moment donat l'ha agredit.  Al lloc dels fets s'hi ha presentat una patrulla dels Mossos d'Esquadra, que ha identificat l'agressor. El president de la Plataforma ha denunciat els fets a la policia i s'ha desplaçat al CAP de Prat de la Riba on ha passat un reconeixement mèdic.

Summary: La Plataforma del Pla de l'Aigua de Lleida denuncia una agressió al seu president


El Servei Català de Trànsit (SCT) posarà en funcionament a partir de dilluns que ve, 4 de desembre, dos nous radars de tram a l'autovia A-2 entre Vilagrassa i Tàrrega (Urgell), un en cada sentit de la circulació, amb l'objectiu és reduir la velocitat excessiva o inadequada i reduir la sinistralitat en aquest punt de la xarxa viària. El radars controlaran la velocitat al llarg d'un tram de 5,135 quilòmetres en els dos sentits de la marxa. El límit màxim de velocitat permès és de 120 quilòmetres/hora. El SCT record que la instal·lació d'aquests sistemes de control de la velocitat es considera una eina eficaç alineada amb l'estratègia de la Visió Zero i respon a les directrius que fixa el Pla Estratègic de Seguretat Viària 2014-2020. Amb aquesta ampliació de 10,27 quilòmetres més de la xarxa viària catalana equipada amb dispositius de control de velocitat, ja són 114,11 els quilòmetres de la xarxa viària catalana controlats per aquest sistema de velocitat mitjana. Actualment, funcionen 21 radars d’aquest tipus en el conjunt de la xarxa viària catalana. Aquest sistema de control de la velocitat mitjana funciona a través d'un equipament de reconeixement de matrícules situat a l'inici i al final del tram controlat, el qual mesura el temps de recorregut i en calcula la velocitat mitjana per determinar si s'ha superat el límit màxim de velocitat permès. Aquests cinemòmetres tenen l'objectiu de prolongar l'efecte de la reducció de velocitat durant diversos quilòmetres per fer un espai viari segur.   Segons el SCT, els principals avantatges dels controls de velocitat de tram és que constitueixen una eina eficaç per reduir la sinistralitat i millorar la seguretat viària, eviten frenades sobtades, cobreixen de forma efectiva un tram sencer d'una via i s'obtenen velocitats més igualades i uniformes al llarg de tot el tram. També destaquen que és un element dissuasiu de gran efectivitat sobre el comportament dels conductors i que complementa els sistemes de control convencionals, com els radars microones, de làser i els piezoelèctrics.

Summary: Entren en funcionament a partir de dilluns dos nous radars de tram a l'A-2 entre Vilagrassa i Tàrrega


L'alcalde de Premià de Mar (Maresme), Miquel Buch, augura 48 hores després de l'explosió en un bloc de pisos de la Gran Via que l'edifici afectat s'ha de mantenir "dempeus" i explica que el que ara caldrà és refer les parets més malmeses perquè l'edifici aguanti: "Serà una feina de cirurgia estàtica", detalla l'alcalde després d'haver-se reunit amb els serveis tècnics municipals. En les pròximes hores s'espera que es pugui disposar d'un pla de treball detallat per afrontar els pròxims mesos. D'altra banda, l'ACN ha tingut accés a l'informe de l'arquitecte municipal en el que es detalla les diferents afectacions als edificis, tot i que reconeix que en les pròximes hores es podrien apreciar "altres danys estructurals encara no detectats". L'informe també explica el perquè del tall de la Gran Via al trànsit. D'aquesta manera, diu l'arquitecte, s'eviten "possibles vibracions" pel pas de vehicles que podrien afectar a l'estabilitat de l'immoble. Després del desallotjament d'emergència al bloc del número 39 d'Elisenda de Montcada, aquest dilluns al vespre, l'alcalde de Premià de Mar, Miquel Buch, ha llençat un missatge de tranquil·litat i assegura que cap més edifici que no sigui el de la Gran Via 196-198 té cap afectació estructural i que l'objectiu dels tècnics és que aquest es pugui "salvar". Així ho reflecteix també l'informe de l'arquitecte municipal al qual ha tingut accés l'ACN. A la resta d'edificis afectats per l'ona expansiva, recita l'arquitecte, "l'habitabilitat és segura", un cop es facin les reparacions dels principals tancaments de portes i finestres que van quedar totalment esbotzades. Diferents graus d'afectació Aquests veïns desallotjats o afectats "de curta durada" són les portes 2, 3 i 4 del número 192-194 de la Gran Via, els d'Elisenda de Montcada 37 i els blocs afectats del carrer Unió –números 41, 43, 45 i 47–. Tots aquests blocs comparteixen el pati interior amb l'edifici on va tenir lloc l'explosió. D'altra banda, els veïns de les portes 1 del número 192-194 de la Gran Via –una vintena de persones– i els d'Elisenda de Montcada 39 –uns altres vint afectats– estaran desallotjats de manera indefinida fins que s'asseguri l'estabilitat del bloc principal, ja que qualsevol despreniment podria provocar danys col·laterals en aquests habitatges. Finalment, al número 196-198 de la Gran Via el número d'afectats és de 47 persones. Són desallotjats "de llarga durada" i el seu retorn no es preveu fins d'aquí a uns mesos. "L'empresa que ha de refer les parets perquè l'edifici aguanti ha fet treball intern sobre planells i en les pròximes hores tindrem un pla de treball", explica l'alcalde. Segons l'informe de l'arquitecte municipal, en aquest bloc hi ha afectacions a les parets de càrrega, a diversos forjats, a un cos en voladís: "L'edifici no és habitable i es prohibeix l'accés a ell, llevat de situacions excepcionals que s'autoritzin prèviament". Per a aquestes persones més greument afectades, la Generalitat posarà pisos del seu parc d'habitatges a la seva disposició, segons s'ha acordat amb l'Ajuntament en una reunió celebrada aquest dimarts al Centre Cívic del municipi. L'objectiu, ha explicat Buch és "conèixer el detall de cada situació familiar per crear les dades amb la Generalitat les dades i donar un habitatge a totes les famílies que ho necessitin", tot i que no es preveu que tots els afectats ho requereixin perquè "alguns ja han trobat solucions amb les companyies d'assegurances" Els veïns d'Elisenda de Montcada, atemorits Els veïns del número 39 del carrer Elisenda de Montcada, que aquest dilluns van ser evacuats d'urgència per por a possibles despreniments en el bloc de la Gran Via 196-198, explicaven aquest dimarts la por que tenien a tornar a casa, malgrat se'ls garanteixi la seguretat i denunciaven certa desinformació per part de l'administració local. Jacobo, un dels veïns dels baixos, detalla que va ser quan estaven netejant i recollint el pis, quan els Mossos d'Esquadra els van advertir que havien d'abandonar l'habitatge. "Ens hem quedat al carrer fins a nou avis", es lamenta. Una altra veïna, la Dolors, viu al quart pis i explica que va rebre la notificació del desallotjament quan es pensava que podia "tornar a començar la vida". "Estem marejats. La Policia iels  Bombers han fet molt bona feina però la informació és molt dolenta. Estem al carrer i no sabem si dormirem o no a casa", denuncia el veí dels baixos. En aquest sentit, l'altra veïna diu que la poca informació pot donar-se pel fet de no voler generar alarma als veïns, però assegura que això també els genera desconfiança. "Tal i com ho he vist tot, encara que em diguin que em puc quedar no m'atreveixo a deixar el nano. No ens atrevim a quedar-nos-hi", ha etzibat pocs minuts abans que la Policia Local els autoritzés a pujar durant deu minuts a l'immoble per recollir algunes pertinences bàsiques, ja que dilluns van haver de sortir de casa a corre cuita. El ple municipal, suspès D'altra banda, l'Ajuntament de Premià de Mar també ha suspès el ple municipal previst per aquest dimecres. Tot i que els tres dies de dol decretats pel consistori per la mort d'una veïna s'acaben aquest dimarts, la corporació ha considerat que arrel del risc d'esfondrament detectat dilluns a l'edifici afectat per l'explosió era convenient cancel·lar tots els actes oficials. D'entre els punts de l'ordre del dia, el més destacat era l'aprovació del servei del casal d'infants municipals, l'aprovació dels comptes del 2015 i l'informe d'execució del pressupost del 2016. La nova data es coneixerà en els pròxims dies. De la mateixa manera s'han suspès els actes de la Setmana de la Mobilitat, que incloïen una caminada i la commemoració del 'dia sense cotxes' per aquest dijous.

Summary: Miquel Buch: "L'edifici ha d'aguantar dempeus però caldrà refer les parets apuntalades com si fos cirurgia estètica"


L'Audiència Nacional ha acordat aquest dijous la llibertat sota fiança de 5.000 euros per a un altre dels CDR detinguts el passat 23 de setembre en l'operació 'Judes', segons ha informat Alerta Solidària. Es tracta de Ferran Jolis. Segons fonts de la defensa, l'Audiència Nacional ha estimat l'escrit en què demanaven la modificació de la seva situació personal. Ara s'està tramitant el pagament de la fiança i, segons les mateixes fonts, esperen que pugui sortir aquest mateix dijous de Soto del Real. Divendres passat al vespre, la sala penal de l'Audiència Nacional ja va acordat la llibertat sota la mateixa fiança per a tres detinguts més en el mateix operatiu, Xavier Buigas, Guillem Xavier Duch i Eduardo Garzón, que també es trobaven en presó provisional a Soto del Real. L'Audiència Nacional ha establert per a Jolis les mateixes mesures cautelars que va imposar als altres tres CDR que van ser alliberats sota fiança divendres passat, segons fonts del tribunal. Així, Jolis haurà de comparèixer tots els dilluns al jutjat de la seva residència, se li prohibeix sortir de l'Estat i haurà de fixar un telèfon, un domicili i una persona de contacte per rebre qualsevol tipus de comunicació judicial. Jolis, membre del CDR de Santa Perpètua de Mogoda, és un dels dos detinguts el 23 de setembre que van ser atesos per un advocat d'ofici. Va declarar tant davant de la Guàrdia Civil com a l'Audiència Nacional. A principis de desembre, el seu nou advocat va presentar una querella davant dels jutjats de Sabadell pel tracte rebut des de la seva detenció fins al seu empresonament, ja que considera que es van vulnerar els seus drets fonamentals.  En el sumari del cas, s'atribueix a Jolis la creació dels Equips de Resposta Ràpida (ERT). Segons es recull en el sumari, Jolis va declarar davant de la Guàrdia Civil que li van demanar consell sobre si era viable garantir les comunicacions durant una setmana i sense límit de despeses per una ocupació "pacífica" del Parlament amb la intenció que el president de la Generalitat, Quim Torra, "s'hi quedés tancat el dia D". A través de Twitter, Alerta Solidària ha assegurat que treballen "per aconseguir la llibertat de tots els presos i retorn de tots els exiliats" i ha demanat aportacions al seu número de compte corrent per fer front a les fiances i despeses del procés.  L'advocada d'Alerta Solidària Eva Pous va assegurar divendres passat des de les portes de la presó madrilenya que preveia que poc a poc la resta d'encausats anirien quedant en llibertat perquè la causa "no s'aguantava" des del passat 23 de setembre.  Per als tres que van sortir de la presó de Soto del Real divendres passat, la sala va concloure que es podien adoptar mesures cautelars menys greus atès el provat arrelament personal, familiar, social i econòmic, que determinava una "minoració molt significativa del risc de fuga", i que no hi havia risc de destrucció de proves perquè ja s'havien practicat gran part de totes les diligències. En el cas d'aquests tres, la Fiscalia va demanar que se'ls mantingués empresonats tot i que va obrir la porta a un alliberament sota fiança de 9.000 euros, mentre que l'acusació popular, exercida per l'ACVOT, era partidària que continuessin en presó incondicional.

Summary: L'Audiència Nacional acorda la llibertat amb fiança de 5.000 euros per a un altre dels CDR detingut el 23-S


El Gremi de Restauració ha alertat aquest dimarts que s'ha produït una "allau d'anul·lacions de reserves" per a Setmana Santa a causa del coronavirus, i ha demanat a les administracions que prenguin mesures "excepcionals" per pal·liar els efectes econòmics que comportarà l'expansió del virus. En aquest sentit, els restauradors demanen aturar la tramitació dels pressupostos o bé aprovar modificacions per no aplicar l'increment i la creació de nous tributs que s'havia previst. "És il·lògic que en un context d'emergència econòmica, la Generalitat es disposi a elevar encara més la fiscalitat que han de suportar les empreses", ha indicat. (En l'actualització s'afegeixen declaracions en àudio i vídeo del director general del Gremi de Restauració de Barcelona, Roger Pallarols). A parer del gremi, la quarantena sanitària s'ha d'acompanyar d'una "quarantena econòmica", amb mesures per evitar que les empreses facin fallida durant la crisi. Al marge de la petició a la Generalitat, els restauradors reclamen a l'Ajuntament que aprovin una carència en el pagament de la taxa de terrasses i, abans d'acabar l'any, revisin a la baixa els nous imports aprovats en el darrer plenari. Pel que fa al govern espanyol, demanen que es permeti que els expedients de regulació temporal d’ocupació puguin ser adoptats de manera unilateral sense que calgui obrir el període de consultes obligatori. Això implicaria, diu el gremi, suspendre els contractes de treball de manera temporal i evitaria, per tant, haver de recórrer a l’acomiadament col·lectiu. A més, també plantegen altres mesures dirigides a empreses de restauració que hagin hagut de tancar al públic, ja sigui per decisió de l'autoritat competent o per caiguda del consum, o bé que pateixin una reducció dràstica dels ingressos. En aquestes situacions, demanen que es condonin determinats impostos o ajornar el seu pagament sense interessos.  També reclamen obligar les entitats bancàries a acceptar una moratòria en el pagament de préstecs i una carència forçosa per deixar de pagar el lloguer del local mentre duri el tancament. El gremi remarca que totes les esperances del sector estaven posades en la Setmana Santa després de la cancel·lació del Mobile World Congress i de l'ajornament de la fira Alimentària. "La Setmana Santa està literalment perduda" "La situació és d'enorme gravetat i preocupació, després de dos cops molt durs com la cancel·lació del MWC i l'ajornament d'Alimentaria", ha reconegut a l'ACN el director general del Gremi de Restauració de Barcelona, Roger Pallarols. "I ara, davant aquesta crisi del coronavirus, la sensació al sector és d'alerta màxima. Ja no és que la Setmana Santa estigui en risc, és que creiem que està literalment perduda", ha lamentat Pallarols, que ha fet un pas més enllà i ha avançat que si la crisi sanitària pel covid-19 es perllonga en el temps "amenaça directament la temporada alta, amb els mesos de juliol i agost". "Estem tenint cancel·lacions pel mes de setembre", ha puntualitzat amb estupefacció el director general del Gremi de Restauració de Barcelona.  "Per tant, calen mesures valentes i adequades de les tres administracions davant la gravetat de la situació. Després de la crisi sanitària podríem quedar en una situació de crisi econòmica profunda", ha reflexionat en veu alta Pallarols. Des del Gremi de Restauració de Barcelona es té una clara reivindicació al govern de Colau, que passa per la suspensió de la nova taxa de terrasses. "Si ja era completament desproporcionada la multiplicació de taxes aprovada al desembre, ara literalment està fora de lloc i justificació", ha comentat Pallarols, que igualment ha exigit al Govern de la Generalitat "una reflexió" sobre els pressupostos 2020.  "Cal aturar la seva tramitació perquè en aquest context econòmic l'augment de la fiscalitat a les empreses no és una opció. Cal replantejar els nous tributs", ha apuntat el director general del Gremi de Restauració de Barcelona, que finalment també ha tingut una demanda per al govern espanyol. "Quan una empresa o restaurant tingui un positiu per coronavirus i s'hagi de paralitzar, cal que la quarantena sanitària vagi acompanyada d'una quarantena fiscal", ha avisat Pallarols. "Tothom ho entendrà. No és possible complir les obligacions tributàries i fiscals si no pots facturar i generar ingressos", ha assenyalat el director general del Gremi de Restauració.  "Per tant, demanem que en aquest període de temps hi hagi una congelació o una condonació dels tributs i impostos per a les empreses afectades", ha conclòs Pallarols.

Summary: ACTUALIZACIÓ:Els restauradors alerten d'una allau d'anul·lacions per a Setmana Santa i demanen aturar la tramitació dels pressupostos


Unides Podem durà al Congrés dels Diputats una proposició de llei orgànica amb un seguit de mesures per regular la monarquia i retirar el títol de rei emèrit a Joan Carles I. Ho ha anunciat el president del grup parlamentari, Jaume Asens, en una roda de premsa telemàtica en què també hi ha participat la líder dels comuns al Parlament, Jéssica Albiach. Segons ha detallat Asens, la bateria de mesures que duran al Congrés a partir de setembre permetran regular el paper de la Corona i sotmetre-la "al principi democràtic i de transparència". Així, es publicarà el "cost real" de la Casa Reial, incloent-hi les transferències que alguns ministeris hi fan, per conèixer-ne l'origen, les despeses i el patrimoni dels seus membres. També es vol prohibir "de forma expressa" que els membres de la Casa Reial puguin realitzar tasques d'intermediació per a terceres persones o empreses ni puguin obrir comptes a l'estranger i que, a més, hagin de retre comptes anualment davant de la ciutadania "com fa el fiscal en cap o el defensor del poble". Així mateix, es volen regular els supòsits d'inhabilitació del cap d'Estat i, alhora, plantejar la possibilitat de consultar la ciutadania en referèndum sobre una república, tot i que Asens ha matisat que aquest punt l'han de "treballar". Preguntat pel paper del govern espanyol davant de la marxa de Joan CarlesI I, el dirigent lila ha insistit en la deslleialtat dels socialistes envers Unides Podem, a qui no van informar dels moviments de la Casa Reial, i ha deplorat que el president espanyol, Pedro Sánchez, "no ha actuat com a president d'un govern de coalició sinó com a president d'un govern del PSOE només". "Qui no te res a ocultar, no marxa. Es queda aquí i intenta demostrar la seva innocència", ha afegit en referència al rei emèrit. Sobre el paper que la vicepresidenta primera, Carmen Calvo, hauria jugat entre La Moncloa i La Zarzuela per negociar la "fuga" de Joan Carles I, Asens ha dit desconèixer si la dirigent socialista té intenció de comparèixer al Congrés per explicar-ho, però ha confiat que ho farà "per iniciativa pròpia". "La ciutadania en general agraeix les explicacions", ha conclòs.

Summary: Unides Podem presentarà una llei al Congrés per regular la monarquia i retirar el títol de rei emèrit a Joan Carles I


Pràcticament tots els sindicats de la Guàrdia Urbana, dels Mossos d'Esquadra i dels Bombers de Barcelona han reclamat aquest dijous el trasllat de tots els treballadors de la Central de Gestió d’Emergències (CGE) i de la Sala Central de Comandament (SCC) de Barcelona a un altre edifici. El complex actual, situat al número 28 del carrer Lleida de la capital catalana, presenta, segons els sindicats, deficiències que afecten la salut dels treballadors. En aquest sentit, els diversos sindicats signants han reclamat tant a l’Ajuntament de Barcelona com a la Generalitat una relació “completa” de tots els casos de càncer que hi ha hagut entre els treballadors d’aquestes dependències des de la seva obertura. Segons ells, hi ha hagut almenys 15 casos de càncer en deu anys, una incidència que suposa un 400% més que en altres sales similars de Catalunya. (En aquesta actualització, s'ha afegit la resposta del Departament d'Interior preguntat per la petició dels sindicats) L'edifici és propietat de Fira de Barcelona i durant diversos anys va ser un centre de telecomunicacions i informàtica de l'Ajuntament. El 2005, amb el desplegament dels Mossos d'Esquadra a la capital catalana, es va reformar per ubicar-hi la SCC i la CGE, que agrupa els cossos operatius: Mossos, Urbana, Bombers de Barcelona i SEM. Tant la SCC com la CGE estan situades al soterrani i tenen ventilació "forçada". Així, hi ha molt poca humitat, i els treballadors tot i beure uns dos litres d'aigua al dia es queixen de mal de cap, sequedat de gola i problemes respiratoris. A més, les sales estan plenes de petites antenes i repetidors perquè els 'walkie-talkies' puguin funcionar. Això fa que hi hagi força radiació electromagnètica, tot i que encara no s'ha pogut determinar si és excessiva o si té relació directa amb la incidència de càncer. La sala havia de ser provisional com a màxim dos anys, abans que la Generalitat pogués construir una central d’emergències a Barcelona. Es van mirar opcions com a l'antic Hospital Militar, o a la zona de la Maquinista i el Bon Pastor, però problemes pressupostaris han endarrerit la solució final. En total han treballat a l'edifici uns 360 treballadors. La zona més afectada és la dels Bombers, amb 7 casos entre 40 treballadors, la Urbana presenta 4 casos i els Mossos 4 més. Un dels treballadors ha patit un càncer de tiroides i un de pròstata gairebé seguits. Tot això ha fet que molts dels treballadors vulguin canviar de lloc de treball i que hi hagi pocs aspirants per omplir les places que s'ofereixen, segons els sindicats. La plataforma que uneix totes aquestes formacions sindicals es van reunir dilluns de la setmana passada amb representants de l’administració per abordar l’elecció de l’empresa que ha de mesurar els camps electromagnètics a la sala, segons un mandat d’Inspecció de Treball pels “nombrosos casos de càncer” que hi ha hagut entre els seus treballadors. Des de la plataforma es lamenta que les empreses contactades per l’Ajuntament “no ofereixen garanties ni confiança”, per la qual cosa, s’ha decidit sol·licitar al Ministeri d’Indústria o en segona opció al Centre de Telecomunicacions i Tecnologies de la Informació (CTTI) que faci els mesuraments. Així, per exemple, els anàlisis d'ones electromagnètiques es van fer amb aparells no calibrats i pensats per radiacions en exteriors. Resposta de l'Ajuntament De la seva banda, fonts de l'Ajuntament de Barcelona puntualitzen que la petició dels sindicats mereix "el màxim respecte" per la delicadesa del contingut de la denúncia. Amb tot, el consistori es remet ara com ara als resultats dels cinc informes de què disposa, que s'han anat realitzant en els darrers d'anys. Cap d'aquests estudis estableix una relació directa de causa i efecte entre l'estat de l'edifici i la malaltia, han assegurat aquestes mateixes fonts. Les últimes dades disponibles corresponen a una actualització del juny del 2016 d'un informe del gener del 2013 del Servei d'Epidemiologia de l'Agència de Salut Pública de Barcelona (AGSB) Ara bé, l'Ajuntament de Barcelona ha encarregat un nou informe a la Prefectura Provincial d'Inspecció de Telecomunicacions de Barcelona, del Ministeri d'Indústria, després que Inspecció de Treball així ho requerís. En aquests moments estan esperant que l'organisme estatal els confirmi que el realitzarà. Els resultats de l'informe han d'estar disponibles l'1 de desembre.  Inspecció de Treball va reunir les parts implicades, també els sindicats, en una reunió el 21 de juliol per requerir un nou informe que mesurés les radiacions electromagnètiques i altres aspectes de la Sala Central de Comandament. En una nova trobada el 26 de setembre, es va acordar enviar la petició a la Prefectura Provincial d'Inspecció de Telecomunicacions. Resposta del Departament d'Interior Finalment, el Departament d'Interior es limita a assenyalar que la gestió de l'edifici correspon a l'Ajuntament de Barcelona. Pel que fa al manteniment de les instal·lacions, la Generalitat i el consistori s'han de fer càrrec a parts iguals de les inversions, segons els acords que es van firmar per a la creació d'aquesta sala.  La sala conjunta s'emmarca en els acords firmats el 2005 en el desplegament dels Mossos d'Esquadra a la ciutat de Barcelona i en matèria de col·laboració i coordinació entre aquest cos policial i la Guàrdia Urbana. L'1 de novembre del 2005 la sala va entrar en funcionament. Poc després s'hi va traslladar el control dels Bombers de Barcelona i, el 2010, en el marc d'un conveni signat amb el Departament de Salut, el Sistema d'Emergències Mèdiques (SEM).

Summary: ACTUALIZACIÓ: Sindicats de Mossos, Urbana i Bombers demanen traslladar la CGE de Barcelona per la incidència del càncer


Els Mossos d'Esquadra han denunciat dues persones, ambdues de 31 anys i nacionalitat britànica, com a presumptes autors d'una infracció administrativa per conduir de forma temerària. Els fets van passar el 15 de juny cap a les set de la tarda. El cos policial va rebre diverses trucades de ciutadans que alertaven de vehicles d'alta gamma circulant a altes velocitats per l'autopista AP-7 al Gironès en sentit sud. Gràcies a la col·laboració ciutadana també van saber que s'havien dedicat a fer virolles a l'àrea de servei del Gironès, al punt quilomètric 70 de la mateixa autopista. Després de fer diverses indagacions per trobar els vehicles i conèixer el destí dels conductors, els mossos van saber que s'allotjaven a un hotel de Barcelona. Un cop allà, van localitzar i identificar les dues persones que van ser denunciades administrativament.  Els conductors denunciats –de 31 anys i nacionalitat britànica- van haver de pagar una multa administrativa de 500 euros, una sanció que va anar acompanyada de la pèrdua de 6 punts del carnet de conduir.  Els Mossos d'Esquadra demanen responsabilitat, prudència i respecte a la normativa viària i als usuaris de la via a l’hora de desplaçar-se.

Summary: Denuncien dos conductors per circular temeràriament amb vehicles d'alta gamma per l'AP-7 al Gironès


Carrizosa demana que s'aclareixi si el Govern "intenta camuflar les possibles despeses d'una possible consulta"  ACN Barcelona.-El portaveu parlamentari de C's, Carlos Carrizosa, ha assegurat que han demanat que la consellera de Governació, Meritxell Borràs, comparegui al Parlament per garantir que "la licitació de paperetes són realment per a unes eleccions i no per repetir un nou 9-N". En declaracions als mitjans al Parlament, Carrizosa ha assegurat que volen que Borràs s'expliqui per si "estan intentant camuflar les possibles despeses d'una possible nova consulta com si fos per a unes eleccions", ha afegit. Carrizosa ha assegurat que han demanat la compareixença aquest divendres al matí arran de diverses informacions periodístiques.

Summary: C's demana la compareixença de Borràs per explicar si la licitació de paperetes és per eleccions o "per repetir un 9-N"


La fundadora de l'Associació Espanyola de Dones Jutgesses i magistrada de vigilància penitenciària de Canàries, Carla Vallejo, considera que les trames de corrupció política segueixen el mateix patró "patriarcal" que la societat i situen les dones en posicions  de "supeditació" als homes. Segons ella, les dones normalment són familiars dels principals responsables de la corrupció i tenen papers, i per tant també condemnes, de col·laboració. En declaracions a l'ACN, Vallejo ha assegurat que a l'estat espanyol només el 8,9% dels condemnats per delictes relacionats amb la corrupció són dones, i solen tenir condemnes menors als homes pel seu paper secundari. Això va en sintonia al percentatge de dones preses, que està entre el 7,5 i el 8%. Això es pot explicar pel fet que hi ha menys  dones al poder, tant econòmic com polític, i que hi porten menys anys, però també a la "tendència"  de les dones a delinquir menys que els homes, segurament a causa de la seva forma diferent de socialitzar-se i educar-se, però no pas a una "bondat innata". Respecte el seu paper en les trames corruptes, hi ha poques dones corruptores  perquè poques  tenen càrrecs  importants en empreses, i normalment són parentes i col·laboren amb els líders de les trames corruptes en la gestió econòmica, blanqueig de diners i constitució de societats  pantalla. A l'altra banda de la corrupció, la del sector públic, hi ha un percentatge més gran de dones potencialment corrompudes, però igualment hi ha moltes menys dones que homes condemnats. No obstant, segons Vallejo, en els càrrecs tècnics de l'administració pública també hi ha més homes que  dones que denuncien la corrupció. En tot cas, la magistrada creu que la corrupció s'ha de contrarestar amb la consolidació de més valors democràtics que, com a conseqüència secundària, també portaran més dones als nivells de poder. Vallejo ha participat en el curs d'estiu de l'Oficina Antifrau de Catalunya anomenat 'Gènere, poder i corrupció', que ha analitzat aquesta temàtica juntament amb politòlegs, juristes, activistes i polítics.

Summary: Les dones condemnades per corrupció solen tenir papers "supeditats" als homes


El judici a l'expresident de CatalunyaCaixa Narcís Serra, l'exdirector de l'entitat Adolf Todó i 39 exdirectius més per les retribucions presumptament desproporcionades ha arrencat aquest dijous al matí a l'Audiència de Barcelona. "No me'n penedeixo perquè el que vaig fer és el que havia de fer", ha afirmat Serra a l'entrada al judici. L'expresident de l'entitat, ara propietat del BBVA, està acusat de dos delictes d'administració deslleial i la fiscalia demana quatre anys de presó per a Serra i 16 acusats més. Als altres 24 acusats, als quals només atribueix un dels dos delictes, els demana dos anys de presó. Serra i Todó han arribat a l'Audiència de Barcelona a tres quarts de deu acompanyats del seu advocat Pau Molins.  El judici està previst que duri 28 sessions, fins el 30 de novembre, i aquest dijous estan previstes les qüestions prèvies. No serà fins el dijous 11 d'octubre quan comencin a declarar els acusats, de quatre en quatre, començant per Serra i Todó. Després serà el torn d'una trentena de testimonis, més tard declararan sis pèrits, i després ja vindran les conclusions i informes finals. La fiscalia reclama que els acusats paguin al FROB 2.568.000 euros més interessos en concepte de responsabilitat civil. La CUP, la Confederació Intersindical de Caixes i el FROB també els acusen de delicte societari, i arriben a demanar fins a sis anys de presó. En el seu escrit, la fiscalia acusa els exdirectius de l'entitat d'haver practicat una "irresponsable política de retribucions". A més, argumenta que, tot i la "difícil situació econòmica global", "en particular del sistema financer i especialment en aquesta caixa", els sous dels exdirectius Adolf Todó i Jaume Massana, "no van deixar de pujar durant els anys 2009, 2010 i 2011".

Summary: Serra, a l'entrada de l'Audiència de Barcelona: "No me'n penedeixo perquè el que vaig fer és el que havia de fer"


L'Ajuntament de Barcelona ha iniciat l'enderroc de l'església que hi ha ubicada als números 3 i 5 de la plaça Bernat Calbó, al barri del Poblenou, amb la intenció que el solar quedi totalment buit durant el mes d'agost per poder ampliar l'Escola La Mar Bella. L'actuació té per objectiu guanyar espai públic amb una nova distribució de l'espai que serà consensuada amb els veïns un cop finalitzi l'enderroc. Segons l'acord al qual s'ha arribat amb l'empresa adjudicatària dels treballs, que tenen un cost de 60.000 euros, el terreny es lliurarà al consistori cobert amb sauló i amb una tanca de protecció. L'enderroc de l'església ve motivat perquè l'edifici presenta greus deficiències estructurals, i un cop culminat se cedirà el solar al Consorci d'Educació de Barcelona per a l'ampliació de l'Escola La Mar Bella. La inversió prevista per a la remodelació i ampliació del centre educatiu és d'uns 6 MEUR, que assumiran conjuntament l'Ajuntament i la Generalitat a través del Consorci.  De fet, l'enderroc s'efectua en coordinació amb l'escola, que ja ha instal·lat dos mòduls provisionals en un pati privat al carrer Galceran i Marquet. "Tot el procés de recuperar per a la ciutat l'espai que ocupa l'església, i que ara passarà a ser un espai educatiu i un espai compartit pel barri, es completarà amb la nova urbanització de la plaça, que es farà després d'un procés participatiu amb els veïns i veïnes", ha explicat el regidor del districte de Sant Martí, Josep Maria Montaner.  Ha detallat que es farà un gimnàs poliesportiu, una biblioteca i una aula mediambiental que, a banda de formar part dels equipaments propis de l'escola també estaran oberts al barri. Aquestes actuacions duraran dos anys.  L'església havia estat propietat de l'Arquebisbat de Barcelona i el seu futur va generar controvèrsia, després que es plantegés la possibilitat que l'edifici es convertís en un monestir gestionat per les monges franceses de la Fraternitat de la Comunitat de l'Anyell. Aquesta possibilitat va quedar descartada l'any 2015, després que el barri s'organitzés a través de la plataforma Salvem la Repla. Finalment l'Ajuntament va decidir adquirir l'edifici i el solar de l'església.  Aquesta compra directa es va formalitzar en un acord de la Comissió de Govern el mes de desembre del 2016 i l'adquisició que es va fer per un valor de 818.672 euros.

Summary: Barcelona comença l'enderroc de l'església de la plaça Bernat Calbó per ampliar l'Escola La Mar Bella


El Banc d'Espanya avisa que el PIB de l'economia espanyola pot arribar a caure un 15,1% en el cas de nous "episodis amb repunts substancials" de covid-19 que requereixin "confinaments estrictes addicionals". Així ho indica el supervisor en les seves projeccions macroeconòmiques, publicades aquest dilluns, i que inclouen tres escenaris: un de recuperació ràpida, un de recuperació gradual i un escenari de recuperació molt lenta, que és el que pronostica la caiguda del 15,1% del PIB. En l'escenari de recuperació ràpida, el Banc d'Espanya preveu que el PIB reculi un 9,7% aquest any i repunti un 7,7% i un 2,4% entre el 2021 i el 2022. En el gradual, la caiguda enguany seria de l'11,6%, amb una recuperació del 9,1% i el 2,1% en els propers anys. Pel que fa a l'atur, el Banc d'Espanya diu que en l'escenari de recuperació ràpida tancarà l'any en un 18,1%, mentre que en el gradual arribarà fins al 19,6%. Pel que fa a l'escenari més advers, el supervisor bancari apunta a una taxa d'atur de 23,6%.

Summary: El Banc d'Espanya avisa que el PIB pot caure un 15,1% en cas de rebrots "substancials" de la covid-19


L'alcalde de Tortosa, Ferran Bel, ha tornat a repetir que sobre el futur del monument franquista del riu Ebre només respondrà al mandat del ple del consistori, en el qual s'ha optat per impulsar una consulta popular. "A mi l'única institució que m'obliga és aquesta sessió plenària i faré el que aquesta sessió plenària digui", ha dit. Aquesta ha estat la breu resposta de Bel a la pregunta la Comissió per la retirada de símbols franquistes de Tortosa que ha fet ús del dret d'intervenció del nou reglament de participació ciutadania per qüestionar si el consistori "desobeirà l'acord del Parlament de Catalunya". La portaveu de la comissió, Esther Baiges, ha considerat la resposta "fora de lloc" i no adequada en una societat democràtica, tenint en compte que el monument representa un conflicte que no és estrictament local.

Summary: L'alcalde de Tortosa reitera que només es deu al mandat del ple per decidir el futur del monument franquista


Govern i partits partidaris del referèndum han acordat que el Pacte Nacional pel Referèndum continuï en la nova etapa cap al referèndum unilateral. La consellera de la Presidència i portaveu del Govern, Neus Munté, ha manifestat després de la trobada que l'executiu veuria positivament que el Pacte continuï els seus treballs i ha apostat per mantenir i "reforçar" la transversalitat entorn del referèndum. El líder de Podem Catalunya, Albano Dante Fachin, s'ha apropiat la proposta de mantenir viu el PNR davant de l'absència dels representants de Catalunya en Comú. La secretària general d'ERC, Marta Rovira, ha instat el comitè executiu del Pacte a convocar una nova reunió si ho creu oportú i, en la mateixa línia, la coordinadora nacional del PDeCAT, Marta Pascal, ha avalat que el PNR es mantingui viu. El principal argument del líder de Catalunya en Comú, Xavier Domènech, per no assistir a la cimera d'avui era que el debat sobre el nou escenari polític s'ha de fer en el marc del Pacte Nacional pel Referèndum. I, precisament, la principal conclusió que ha sortit de la reunió és mantenir viu el Pacte per tal que els comuns no es despengin del front favorable a la consulta, ara que s'ha tancat la porta a la via pactada del referèndum.  El president de la Generalitat, Carles Puigdemont, havia convocat la reunió amb la voluntat d'analitzar el nou escenari polític després del rebuig formal del president del govern espanyol, Mariano Rajoy, a negociar el referèndum. No estava previst que en la reunió d'avui es concretés la data i la pregunta i la consellera de la Presidència s'ha limitat a dir que fixar data i pregunta és "imprescindible" i que s'inicia una ronda de contactes per decidir aquests dos termes.  En aquest context, la portaveu de la CUP, Anna Gabriel, ha tornat a insistir que cal fixar ja data i pregunta del referèndum i ha confiat que no hi hagi més reunions com la d'avui i que la pròxima ja serveixi per tractar sobre les garanties que ha de tenir el referèndum.  Els representants de tots els partits presents en la reunió han fet una crida a els comuns a no despenjar-se del front favorable al referèndum i a seguir els passos del referèndum sense acord amb l'Estat. Una via unilateral que, segons la consellera Munté, "no dona per morta la via del diàleg".  La reunió convocada per Puigdemont ha comptat amb el vicepresident, Oriol Junqueras; la consellera de la Presidència, Neus Munté; i el conseller d'Exteriors, Raül Romeva. Per part dels partits hi ha assistit la coordinadora general del PDeCAT, Marta Pascal; la secretària general d'ERC, Marta Rovira; els diputats de JxSí, Jordi Turull i Lluís Llach; la portaveu de la CUP, Anna Gabriel, la membre del secretariat nacional de la CUP, Natàlia Sánchez; el secretari general de Podem Catalunya, Albano Dante Fachin; el portaveu de Demòcrates, Antoni Castellà; i el president de MES, Alfons Palacios.

Summary: Govern i partits sobiranistes acorden mantenir viu el Pacte Nacional pel Referèndum i "reforçar" la transversalitat


Els Mossos han detingut un veí de Vilanova del Camí, de 42 anys, per robar en vuit magatzems i trasters d’Igualada i Vilanova del Camí. L'home, que acumulava nombrosos antecedents,  ha ingressat a presó provisional després de declarar davant del jutge. La investigació es va iniciar a principis d’any quan el cos va detectar un augment dels robatoris en magatzems i trasters als dos municpis. Entre els objectes sostrets hi havia una motocicleta. La investigació  va permetre identificar l’autor i localitzar la motocicleta sostreta, juntament amb altres objectes robats. Els Mossos van poder relacionar alguns dels objectes amb altres robatoris.  Finalment, el passat 20 de maig, detenir el presumpte autor del robatori de la motocicleta, i també se’l va relacionar amb vuit robatoris amb força i un robatori  a interior de vehicle.  Els agents també el vinculen amb un robatori violent en un bar d’Igualada, en què va intimidar els treballadors del bar amb un tornavís per sostreure’ls-hi diners. La investigació continua oberta i no es descarta que el detingut pugui estar implicat en altres fets delictius.

Summary: Ingressa a presó un home per vuit robatoris en magatzems i trasters d’Igualada i Vilanova del Camí


Lleida va patir la crema intencionada de 210 contenidors l'any 2019, uns fets  que van portar a la detenció de set piròmans, mentre s'investiga sis persones més. En el marc de la Junta local de seguretat també s'ha informat que en el darrer any van augmentar un 12% les denúncies per delictes de naturalesa sexual (agressions, abusos i maltractaments) respecte al 2018, fet que les autoritats atribueixen a una major conscienciació de les dones a l'hora de denunciar-los. Durant el 2019 es van registrar 18 accidents en què es van veure implicats patinets elèctrics i altres vehicles de mobilitat personal. D'altra banda, s'ha anunciat la suspensió de la 14a edició de la fira Petitàlia, que s'havia de celebrar el 21 i 22 de març a Fira de Lleida.

Summary: Lleida va patir la crema intencionada de 210 contenidors el 2019 i es van detenir o s'investiguen 13 presumptes piròmans


‘Maillol, Frère, Pons. Una Arcàdia catalana’. Aquest és el títol de la nova exposició del Museu d’Art Modern de Ceret que aprofundeix en els lligams d’amistat que van establir-se entre aquests tres artistes i la vinculació i estima que durant tota la seva vida van professar per una terra: la regió de la Catalunya Nord. En concret, Aristide Maillol, retornava cada hivern a Banyuls, on va néixer l’any 1861, poble d'un territori que comparava amb l'antiga Grècia. D’aquí el títol d’aquesta mostra que s’allarga per vuit sales diferents del museu i que es podrà veure fins el proper mes d’octubre. Compta amb unes 215 obres – entre pintures, escultures, fotografies, dibuixos i poemes- procedents de museus com el Louvre o l’Orsay de París i diverses col·leccions privades. Entre elles destaquen les escultures ‘La Montagne’, ‘Les Nymphes de la prairie’ o la famosa ‘Méditerranée’. Es dóna la casualitat que part de les peces que s’hi poden veure mai abans s’havien exposat. “Eren grans amics i compartien una passió, l’amor pels paisatges, la natura i l’art”, resumeix una de les comissàries de la mostra i directora del Museu d’Art Modern de Ceret, Nathalie Gallissot. Aristide Maillol va néixer l’any 1861 a Banyuls. Quan tenia 20 anys va convertir-se en un autèntic parisenc però durant tota la seva vida, cada hivern, va retornar a la seva terra natal per treballar en una masia enmig de la natura. Això és el que més li agradava, admirar el paisatge d’una regió  - la Catalunya Nord o els Pirineus Orientals- que ell comparava amb l’Arcàdia, una zona del Peloponès coneguda per ser una terra mítica, poblada de déus i de pastors, que simbolitzava la vida bucòlica, la terra, les arts i la poesia.  Actualment, la masia on Maillol treballava s’ha convertit en un museu; seguint la voluntat de la que va ser la seva model i musa, Dina Vierny. Actualment Maillol és reconegut com un dels principals escultors francesos. L’obra ‘Méditerranée’ el va catapultar a la fama i, quan només tenia vint anys, ja va començar a encarregar-se de crear monuments en record a les víctimes de la primera Guerra Mundial a pobles com Ceret, Portvendres, Elna o Banyuls.  L’any 1939 es va retirar a viure i crear a la seva masia, només acompanyat per la seva model. En aquest indret és on va estar treballant en una última escultura que va deixar inacabada, ‘L’Harmonie’.  Enric Frère va ser un artista i professor de Perpinyà que es va convertir en el deixeble de l’escultor Maillol. En concret, el va conèixer l’any 1928 i, des del primer moment, entre ells va sorgir una profunda amistat. Acostumava a fotografiar Maillol mentre aquest treballava, imatges que des d’aquest dissabte es poden veure al Museu d’Art Modern de Ceret. L’any 1956 va publicar un llibre de records titulat ‘Conversations de Maillol’. A part de ser íntim amic de Maillol, Frère també pintava paisatges, nus i gravats sobre maó. La seva obra, com la de Maillol, destaca pel seu sentit de la composició, l’orginalitat, la sensibilitat i per la disposar d’una gamma cromàtica diferent. Uns trets que queden marcats en aquesta exposició. A més, la mostra també s’endinsa en la relació que Maillol va mantenir amb Josep Sebastià Pons, un poeta francès que escrivia en llengua catalana. La seva filla es va casar amb Frère i, com el mateix artista, va tenir una profunda connexió amb Maillol a qui va dedicar-li una conferència l’any 1930 a Montpeller anomenada ‘Le sculpteur de Banyuls’. Per la seva banda, un dels llibres que el poeta va publicar-se l’any 1950, ‘Concert d’eté’, comptava amb il·lustracions amb gravats de fusta de Maillol. Tal i com detallen els experts, l’obra poètica de Pons és una oda a la natura catalana. Els lligams, amor i estima entre aquests tres artistes i la seva estreta vinculació amb la terra de la Catalunya Nord – els seus paisatges i colors- són la línia argumental de la nova exposició del Museu d’Art Modern de Ceret que s’inaugura aquest dissabte 2 de juliol i s’allargarà fins el proper 30 d’octubre. Tal i com han comentat les dues comissàries de la mostra, Nathalie Gallissot i Antoinette Le Normand-Romain, la voluntat era endinsar-se i aprofundir en aquestes relacions personals i, al mateix temps, mostrar les diverses cares artístiques d’aquests tres amics. La mostra, repartida en vuit sales diferents del museu, compta amb 215 obres - entre pintures, dibuixos, escultures o fotografies- procedents de museus francesos com el Louvre o d’Orsay de París i de diverses col·leccions privades. Part de les peces exposades és el primer cop que surten a la llum. “En saber que volíem fer aquesta exposició diversos col·leccionadors es van posar en contacte amb nosaltres per deixar-nos obres, pintures i escultures, que mai abans s’han pogut veure”, ha comentat Guillassot.  Entre les obres més destacades hi ha grans peces com ‘Les Nymphes de la prairie’, ‘La Montagne’, ‘Deux femmes nues, l’une de face, l’autre de dos’ o la famosa ‘Méditerranée’ fetes de bronze o marbre. “Tots tres artistes tenien un lligam molt fort amb el paisatge, per això la mostra parla de l’amor que es professaven entre ells i cap a la seva terra”, assenyala la comissària. Segons Guillassot, tots tres amics – sobretot Maillol- tenien una sensibilitat “gairebé franciscana” respecte la natura.  Al mateix temps, la mostra té per objectiu mostrar Maillol més enllà de la seva vessant com escultor. “Era un artista complet, es va interessar per moltes disciplines i això és el que volíem destacar. S’han fet moltes exposicions sobre Maillol, Frère i Pons però aquesta és la primera que els reunim tots tres sota aquesta perspectiva”, han destacat les comissàries.  En aquest sentit, la directora de l’Institut Nacional d’Història de l’Art, Antoinette Le Normand-Romain, destaca que es tracta d’una oportunitat d’or per “redescobrir” la figura d’aquest artista francès tan reconegut. “Sempre m’ha encantat la figura de Maillol, és un artista molt interessant i que va estar vinculat amb molts altres col·leccionistes, artistes i poetes com Monfreid, Gustave Fayet, Paul Gauguin, Maurice Denis, Louis Bausil o Pierre Camo”, ha explicat.  Segons l’experta en art, Maillol és un referent pel que fa a la tradició figurativa francesa. “Retrata la serenitat de la natura, l’equilibri, la calma. Les seves composicions són equilibrades”, ha conclòs.

Summary: L’amistat entre Maillol, Frère i Pons i el seu amor per la Catalunya Nord centren la nova exposició del Museu d’Art Modern de Ceret


La Direcció General de Trànsit a Girona ha reprès aquesta setmana els exàmens pràctics del carnet de conduir. Ho ha fet amb menys alumnes per cada examen per tal d'evitar contactes i minimitzar el risc de contagis. De fet, els examinadors tan sols accepten "deu alumnes cada dia i això ens fa baixar encara més la ràtio" de persones que opten a examinar-se, ha detallat el president de l'Associació d'Autoescoles de les comarques gironines, Joan Sala. Sala, a més, ha lamentat que fins aquest dimecres a les dues del migdia "no sabíem ni l'hora ni el lloc de sortida dels exàmens", quan habitualment es comunicava amb 48 hores d'antelació. El president ha afirmat que entenen la complexitat de la situació però demana una comunicació més "fluïda".

Summary: Es reprenen els exàmens pràctics del carnet de conduir a Girona amb menys alumnes per reduir contagis